# Kivespussin ultraäänitutkimus

Sinulle on varattu kivespussin eli scrotumin ultraäänitutkimus, jossa tutkitaan pehmytkudosta sekä verisuonia. Tutkimuksessa ei käytetä röntgensäteitä eikä varjoainetta.

## Tutkimukseen valmistautuminen

Esivalmisteluja ei ole, joten voit syödä, juoda ja ottaa lääkkeesi normaalisti.

## Tutkimuksen suorittaminen

Ultraäänitutkimus kestää noin 10 - 20 minuuttia.

Röntgenhoitaja valmistelee sinut tutkimukseen. Röntgenlääkäri suorittaa tutkimuksen ja antaa siitä lausunnon.

Tutkimuksen ajan olet makuulla tutkittava alue paljaana, kivespussin verisuonia tutkittaessa tarvittaessa myös seisaallaan. Ultraäänikuvan aikaansaamiseksi röntgenlääkäri levittää tutkittavalle alueelle huoneenlämpöistä, vesiliukoista ultraäänihyytelöä ja liikuttelee ultraäänianturia iholla.

## Tutkimuksen jälkeen huomioitavaa

Tutkimuksen jälkeen ei ole rajoituksia eikä jälkihoitoa.

Tiedon tutkimuksen tuloksesta antaa hoitava lääkäri.

## Yhteystiedot

Mikäli haluat lisätietoja suunnitellusta ultraäänitutkimuksesta, ota yhteyttä arkisin siihen röntgenyksikköön, mistä aikasi on varattu.

**Oulun yliopistollinen sairaala**: puh. 040 5811728

Avohoitotalo G-röntgen: sisäänkäynti G (Kiviharjuntie 9, Oulu), R-kerros.

F-röntgen (ent. keskusröntgen): sisäänkäynti N (Kajaanintie 50, Oulu) tai G (Kiviharjuntie 9, Oulu), sijainti N4, 1. kerros, aula 2.

**Oulaskankaan sairaalan röntgen:** Oulaistenkatu 5, Oulainen. A-ovi, 1. kerros. Puh. 08 3157619

**Raahen sairaalan röntgen**: Rantakatu 4, Raahe, puh. 040 1357970. Pysäköinti Tauno Kiesvaaran väylän P-alueen merkityille paikoille.